Բունդեսվեր

Բունդեսվեր (գերմ.՝ Bundeswehr), Գերմանիայի Դաշնային Հանրապետության Զինված ուժեր։


== Պատմություն ==
Բունդեսվերը ստեղծվել է Երկրորդ համաշխարհային պատերազմից 10 տարի անց՝ 1955 թվականի հունիսի 7-ին։ Այդ օրը բացվել էր Գերմանիայի պաշտպանության նախարարությունը։ 1955 թվականի նոյեմբերի 12-ին Բոնում գերմանական բանակի առաջին 100 կամավորներն երդվել են հայրենիքին հավատարիմ ծառայել «հին գերմանական բանակի» ավանդույթներին և ծեսերին համապատասխան։ Սակայն «բունդեսվեր» անվանումն առաջացել է միայն 1956 թվականին։
Գերմանական բանակի ստեղծմանը նախորդում էր Փարիզյան համաձայնագրերի ստորագրումը 1954 թվականին, ըստ որոնց Գերմանիայի տարածքում վերացվել է օկուպացիոն ռեժիմը, վերականգնվել է նրա պետական ինքնիշխանությունը։ Գերմանիան մտել է ՆԱՏՕ-ի կազմի մեջ։ Կանցլեր Կոնրադ Ադենաուերի կաբինետը խորհրդարանի վերահսկողության տակ ընդունել է բանակի նոր սահմանադրական հայեցակարգ։ Երկրի սահմանադրության մեջ ամրապնդվել է արգելք բանակի օգտագործումը Գերմանիայի սահմաններից դուրս։ Մինչ 1957 թվականը Բունդեսվերը համալրվում էր վարձակալությամբ, սակայն 1957 թվականին օրենքի մեջ է մտել պարտադիր զինվորական ծառայությունը։


== Կառուցվածք ==

Բունդեսվերը բաղկացած է Ցամաքային զորքերից, Ռազմաօդային ուժերից և Ռազմածովային ուժերից։ Բացի այդ, որպես առանձին բաղադրիչ Բունդեսվերի կազմում 2000 թվականից ստեղծվել են ապահովման միավորված ուժերը և բժշկասանիտարական ծառայությունը։
Բունդեսվերը բաղկացած է զինված ուժերից և քաղաքացիական ղեկավարումից։ Բունդեսվերի ղեկավարը պաշտպանության դաշնային նախարարն է, որը խաղաղ ժամանակ հրամանատար է համարվում։ Պաշտպանական գործողություններին անցնելու դեպքում հրամանատարությունն անցնում է Գերմանիայի կանցլերին (Գերմանիայի սահմանադրության 115 b հոդված)։ Բունդեսվերում ամենաբարձր կոչումը գեներալ-տեսուչն է, որը սակայն կրում է գեներալի կոչումն, այնուամենայնիվ, չի համարվում Բունդեսվերի հրամանատար։ Հրամանատարի կոչումն որպես այդպիսին գոյություն չունի։ Բունդեսվերի համապատասխան ստորաբաժանումների պատրաստության համար պատասխանատվությունը կրում են զորատեսակների տեսուչները (Ցամաքային զորքեր, Ռազմաօդային ուժեր և Ռազմածովային ուժեր)։
2011 թվականի հուլիսի 1-ից Գերմանիայում պարտադիր զորակոչը բանակ դադարեցվել է։ Այդպիսով, Բունդեսվերն ամբողջությամբ անցել է արհեստավարժ բանակի։


== Պարտադիր զինվորական ծառայություն ==

Մինչ 2011 թվականի հուլիսի 1-ը Գերմանիայում պարտադիր զինվորական ծառայություն են անցել երկրի բոլոր չափահաս քաղաքացիները (զինվորական ծառայության 6 ամիսը կամ այլընտրանքային աշխատանքային ծառայություն սոցիալական և բարեգործական կազմակերպություններում)։ Զորակոչիկների թիվը Բունդեսվերի կազմում տատանվում էր 60 հազարից մինչև 80 հազար զինծառայող, ովքեր ծառայում են 6 ամսվա ընթացքում։ Նրանց մոտ 1/3-րդը պարտադիր զինվորական ծառայությունից հետո ցանկություն էին հայտնում շարունակել ծառայությունը մինչև 23 ամիս ժամկետով և դրանից հետո համարվում էին զորակոչիկ-կամավոր։ Բացի այդ, Բունդեսվերում ծառայում են պայմանագրային զինծառայողներ (նրանց ծառայության ժամկետը 2-12 տարի է) և կադրային զինծառայողներ, որոնց թիվը կազմում է ավելի քան 250 հազար մարդ։
Զինապարտ են համարվում Գերմանիայի 18-45 տարեկան բոլոր տղամարդ քաղաքացիները, իսկ երկրի պաշտպանության դեպքում (Verteidigungsfall)՝ մինչև 60 տարեկան։
Օրենքով, զինապարտության հիման վրա նախատեսվում են հետևյալ զինվորական ծառայության տեսակներ՝

Հիմնական պարտադիր զինվորական ծառայություն (Grundwehrdienst)։
Ուսումնական հավաքների անցկացում (Wehrübungen)։
Անժամկետ ծառայություն Verteidigungsfall-ի ժամանակահատվածում։


== Կազմակերպություն ==


=== Ցամաքային զորքեր ===

Կազմակերպչական տեսանկյունից ցամաքային զորքերը բաղկացած են ստորաբաժանումներից (բաժանմունք, դասակ, վաշտ), մասերից (առանձին գումարտակ, զորագունդ), կազմավորումներից (բրիգադ, դիվիզիա, կորպուս) և միավորումներից (առանձին կորպուս, բանակ, ռազմաճակատ)։ Իրենց կազմում ցամաքային զորքերն ունեն տարբեր զորատեսակներ, հատուկ զորքեր և ծառայություններ։ Ցամաքային զորքերում ընդհանուր առմամբ առկա է՝ 23 բրիգադ, հատուկ նշանակության ուժերի հրամատարություն, ֆրանկո-գերմանական բրիգադի գերմանական բաղադրիչ։


=== Ռազմածովային ուժեր ===

Ռազմածովային ուժերը ներառում են՝ նավատորմ, ծովային ավիացիա և հատուկ նշանակության ստորաբաժանումներ (ծովային հետևազոր, SEK M (Գերմանիայի ռազմաօդային ուժերի հատուկ ստորաբաժանում))։ Ռազմածովային ուժերի ղեկավարումն իրականացնում է տեսուչը՝ ռազմածովային ուժերի շտաբի միջոցով։ Նրան են ենթարկվում օպերատիվ հրամանատարությունը և կենտրոնական վարչությունը։ Ռազմածովային նավատորմը գլխավոր բաղադրիչն է համարվում և Գերմանիայի ծովային ներուժի հիմքը, պետության արտաքին քաղաքականության գործիքներից մեկը և նախատեսված է Գերմանիայի և Համաշխարհային օվկիանոսում նրա դաշնակիցների ռազմական ճանապարհով շահերի պաշտպանության ապահովման համար, ինչպես նաև ռազմաքաղաքական կայունության պահպանման համար։


=== Ռազմաօդային ուժեր ===

Ռազմաօդային ուժերը (լյուֆթվաֆե) ղեկավարում է տեսուչն, որը ղեկավարությունն իրականացնում է ռազմաօդային ուժերի շտաբի միջոցով։ Լյուֆթվաֆեի ընդհանուր քանակությունը կազմում է 34 հազար զինծառայող, որոնց կազմում առկա է՝ 4 դիվիզիա, որոնց մեջ մտնում է մեկ հետախուզական, չորս կործանիչ-ռմբակոծիչ, երեք կործանիչ էսկադրա և չորս ՀՕՊ էսկադրա, օպերատիվ կիրառման կառավարման չորս շրջան և օբյեկտների պաշտպանության գումարտակ; ռազմատրանսպորտային ավիացիայի ղեկավարում, ռազմաօդային ուժերի օպերատիվ վարչության ղեկավարում, նյութատեխնիկական ապահովման երկու զորագունդ և սպառազինության սպասարկման կենտրոն։


== Գերմանական զինված ուժեր արտասահմանում ==

Թերմեզ քաղաքում (Ուզբեկստան) Գերմանիան վարձակալում է ավիաբազա, որի համար 2015 թվականի դրությամբ տարեկան վճարում էր 35 միլիոն եվրոյի չափով վարձավճար։ 2016 թվականի փետրվարի 1-ի դրությամբ ընթացիկ գործողություններն արտասահմանում իրականացվում են Բունդեսվերի կողմից հետևյալ առաքելությունների շրջանակներում՝

«Վճռական աջակցություն» առաքելություն Աֆղանստանում - 808 մարդ
«Վճռական աջակցություն» առաքելություն Ուզբեկստանում (Թերմեզ) – 808 մարդ
KFOR Կոսովոյում - 795 մարդ
COUNTER DAESH Սիրիայում - 426 մարդ
Active Endeavour Միջերկրական ծովում - 272 մարդ
EUTM Mali Մալիում - 192 մարդ
ATLANTA Սոմալիում - 111 մարդ
ՅՈՒՆԻՖԻԼ Լիբանանում - 108 մարդ
Իրաք (հիմնականում Փեշմերգա քրդական զինյալների ուսուցում) - 98 մարդ
UNMISS Հարավային Սուդանում - 16 մարդ
UNAMID Սուդանում - 9 մարդ
MINURSO (Արևմտյան Սահարա - 4 մարդ
UNMIL Լիբերիայում - 3 մարդ


== Տես նաև ==
Զինվորական կոչումներ Բունդեսվերում


== Ծանոթագրություններ ==


== Արտաքին հղումներ ==
Գերմանիայի զինված ուժերի պաշտոնական կայք (գերմ.)
Գերմանիայի պաշտպանության նախարարության պաշտոնական կայք (գերմ.)
Bundeswehr - Գերմանիայի զինված ուժեր ՅուԹյուբում
Bundeswehr - Գերմանիայի զինված ուժեր ՅուԹյուբում